b'\n_START_ARTICLE_\nWerner von Siemens\n_START_SECTION_\n\xc5\xbdivotopis\n_START_PARAGRAPH_\nNarodil sa v hannoverskom meste\xc4\x8dku Lenthe (dnes s\xc3\xba\xc4\x8das\xc5\xa5 mesta Gehrden), bl\xc3\xadzko Hannoveru. Bol \xc5\xa1tvrt\xc3\xbd zo \xc5\xa1estn\xc3\xa1stich det\xc3\xad Christiana Ferdinanda Siemensa (1787 \xe2\x80\x93 1840), ktor\xc3\xbd sa \xc5\xbeivil pren\xc3\xa1jmom statkov. Medzi jeho bratov patrili Carl Heinrich a Carl Wilhelm. _NEWLINE_Jeho otec a star\xc3\xa1 matka boli jeho prv\xc3\xbdmi u\xc4\x8dite\xc4\xbemi. Nesk\xc3\xb4r nav\xc5\xa1tevoval rok me\xc5\xa1tiansku \xc5\xa1kolu v Sch\xc3\xb6nbergu, tri roky ho u\xc4\x8dil s\xc3\xbakromn\xc3\xbd u\xc4\x8dite\xc4\xbe a tri roky \xc5\xa1tudoval na gymn\xc3\xa1ziu Katharineum v L\xc3\xbcbecku. \xc5\xa0t\xc3\xbadium ukon\xc4\x8dil pred\xc4\x8dasne, ale i napriek tomu sa chcel vzdel\xc3\xa1va\xc5\xa5 \xc4\x8falej na univerzite. Zauj\xc3\xadmali ho hlavne pr\xc3\xadrodn\xc3\xa9 vedy, ale na univerzitu nenast\xc3\xbapil, preto\xc5\xbee rodine sa nedost\xc3\xa1valo prostriedkov. Preto mlad\xc3\xbd Werner Siemens nast\xc3\xbapil ako dev\xc3\xa4tn\xc3\xa1s\xc5\xa5ro\xc4\x8dn\xc3\xbd do arm\xc3\xa1dy, kde sl\xc3\xba\xc5\xbeil cel\xc3\xbdch 14 rokov. V\xc4\x8faka tomu mohol na Delostreleckej a technickej akad\xc3\xa9mii v Berl\xc3\xadne tri roky \xc5\xa1tudova\xc5\xa5 fyziku, ch\xc3\xa9miu, matematiku a balistiku._NEWLINE_Svoj prv\xc3\xbd prusk\xc3\xbd patent dostal v roku 1842 za objav princ\xc3\xadpu galvanick\xc3\xa9ho postriebrovania a pozlacovania. V roku 1847 zalo\xc5\xbeil s Johannom Georgom Halskem firmu Siemens a Halske \xe2\x80\x93 tov\xc3\xa1re\xc5\x88 na telegrafy (Telegraphen-Bauanstalt von Siemens & Halske). Firma v roku 1848 vybudovala prv\xc3\xba dia\xc4\xbekov\xc3\xba telegrafn\xc3\xba linku z Berl\xc3\xadna do Frankfurtu nad Mohanom. Nesk\xc3\xb4r firma budovala telegrafn\xc3\xa9 linky aj vo Ve\xc4\xbekej Brit\xc3\xa1nii (tam ju zastupoval Carl Wilhelm Siemens) a v Rusku (tam ju zastupoval Carl Heinrich). V roku 1867 firma dokon\xc4\x8dila euro-\xc3\xa1zijsk\xc3\xba telegrafn\xc3\xba linku z Lond\xc3\xbdna do Kalkaty. V roku 1887 firma otvorila zast\xc3\xbapenie aj v Japonsku._NEWLINE_V roku 1890 sa z vedenia firmy stiahol a vedenie prenechal synom Arnoldovi a Wilhelmovi.'